Sagen er blevet kaldt den hidtil største kriminalsag i dansk erhvervsfiskeri, og efter 43 retsmøder er ventetiden nu forbi. Ved Retten i Holstebro falder der i dag mellem klokken 12 og 14 dom i straffesagen mod storfiskeren Henning Kjeldsen, der er født og opvokset i Thyborøn, samt de øvrige tiltalte. Sagen blev indledt 24. februar 2020, og Henning Kjeldsen er anklaget for at have overtrådt reglerne om fiskekvoter gennem årene 2013 og 2019. Det er dem, der regulerer, hvor mange fisk en enkelt erhvervsfisker må fange. Det har han ifølge anklagemyndigheden gjort ved at bruge stråmænd, der hver især kunne erhverve sig fiskekvoter. Men selskaberne var ifølge Bagmandspolitiet, der fører sagen, i virkeligheden kontrolleret af Henning Kjeldsen. Seks personer, herunder fiskerens kone og stedsøn, er tiltalt for at have medvirket til svindlen som stråmænd. Derudover er en revision og en advokat også tiltalt. Storfisker bor i Skagen Bagmandspolitiet kræver, at værdien af det ulovlige udbytte skal konfiskeres. Det opgøres til cirka 205 millioner kroner. Derudover vil politiet have de ti tiltalte idømt bøder på samlet set knap 200 millioner kroner. Det vil sige, der er omkring 400 millioner kroner i spil. Og bliver de dømt, så kan det også få store konsekvenser for deres virke. Bagmandspolitiet kræver nemlig, at Henning Kjeldsen, revisoren og advokaten frakendes retten til at udføre deres erhverv. Henning Kjeldsen er født og opvokset i Thyborøn. I dag bor han i Skagen, og så er han ifølge Berlingske god for 1,6 milliarder kroner. Det gør ham til Danmarks rigeste fisker og blandt de 100 rigeste personer i landet. Samtlige tiltalte nægter sig skyldige.

Opsummering:
En omfattende sag, hvor ti personer er tiltalt for at have snydt med fiskekvoter, får i dag sin afslutning, når dommen falder.